Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 102/08)

Käesoleva dokumendi avaldamine annab õiguse esitada taotlusele vastulause Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„TUZSÉRI ALMA“

ELi nr: PDO-HU-02483 – 20.9.2018

KPN (X) KGT ( )

1. Nimetus(ed)

„Tuzséri alma“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud päritolunimetust „Tuzséri alma“ võib kasutada värskeks tarbimiseks mõeldud õunte (Malus domestica) puhul, mis kuuluvad sortidesse 'Gala', 'Jonagold', 'Red Delicious', 'Golden Delicious', 'Mutsu', 'Idared', 'Jonathan' ja 'Granny Smith'.

Füüsikalised omadused

Määratletud geograafilises piirkonnas kasvatatavatele sortidele on iseloomulik keskmisest suurem viljaliha tihedus (minimaalselt 6 kg/cm2), tänu millele on õun krõmpsuv, pikk säilivusaeg ja keskmisest suurem suhkrusisaldus (minimaalselt 10 Brixi kraadi).

Tavaliselt on ainult punaste õunasortide ('Gala', 'Jonagold', 'Red Delicious', 'Idared', 'Jonathan') puhul õun rohkem värvusega kaetud (vähemalt 40 %) ja epikarp on intensiivsema värviga.

Lattu paigutamise ajal on eri sortide füüsikalised ja organoleptilised omadused kokkuvõetuna järgmises tabelis.

Sort: viljaliha tihedus (miinimum, kg/cm2); suhkrusisaldus (minimaalne Brixi arv); värvusega kaetus (miinimumprotsent)

'Gala': 7; 11; 40 'Jonagold': 6; 12; 40 'Red Delicious': 7; 11; 50 'Golden delicious': 6,5; 12; ei kohaldata 'Mutsu': 7; 11; ei kohaldata 'Idared': 6; 11; 40 'Jonathan': 6,5; 12; 40 'Granny Smith': 7; 10; ei kohaldata

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Õuna „Tuzséri alma“ kasvatatakse ja koristatakse üksnes punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

Alljärgnev logo tuleb kinnitada igale turuleviidavale tootele kas igale õunale eraldi või avamiskindlalt suletatud pakenditele.

Õunte eraldi märgistamisel peab märgis olema vähemalt 70 % õuntest.

Logol on poolkaares sõnade „Tuzséri alma“ all vasakpoolses osas terve punane õun rohelise lehega, mis osutab teisele õunale, mis on lõigatud pooleks ning mille viljaliha on kollakas ja koor roheline ning mille keskel mõlemal poolel on valge südamiku sees seeme.

4. Geograafilise piirkonna täpne määratlus

Szabolcs-Szatmár-Beregi komitaadi Rétközi piirkonna Tuzséri küla halduspiirid.

5. Seos geograafilise piirkonnaga

Õunte „Tuzséri alma“ kvaliteet tuleneb otseselt looduslikest teguritest ja inimfaktorist, mis on seotud määratletud geograafilise piirkonnaga.

Looduslikud tegurid

Tuzsér asub Tisza jõe ääres 100–113 meetri kõrgusel merepinnast. Küla piiravad Zempléni mäed põhjas ja Ida-Karpaadid kirdes. Teine oluline looduslik omadus on see, et piirkond asub Tisza jõe U-kujulises käänus, mida tuntakse nime all Tisza-könyök (Tisza küünarnukk).

Sealne kliima on mõõdukalt soe ja kuiv ning kasvuperioodil on seal palju päikesepaistelisi tunde. Päevane temperatuurikõikumine on suur.

Enne Tisza jõe sängi muutmist oli tootmispiirkond osa jõe lammist. Seetõttu on seal huumuse- ja fosforirikas lammimuld.

Tisza-könyöki lähedus soodustab vee looduslikku aurustumist ja tootmispiirkonnas on kõrge niiskustase.

Toote eripära

Lattu saabumisel on õunte „Tuzséri alma“ suhkrusisaldus kõrge (vähemalt 10 Brixi kraadi) ja viljaliha tihedam (vähemalt 6 kg/cm2) kui muudel õuntel. Seega on õuntel „Tuzséri alma“ keskmisest parem maitse ja lõhn. Punaste sortide puhul on õun rohkem värvusega kaetud (vähemalt 40 %) ning punane on intensiivsem ja heledam kui mujal kasvatatud õuntel.

Põhjuslik seos geograafilise piirkonna ja toote omaduste vahel (põhjuslik seos geograafilise piirkonna ja toote erilise kvaliteedi vahel)

Piirkonda ümbritsevad mäeahelikud pakuvad puude õitsemise ja viljade küpsemise ajal kaitset põhjast ja idast.

Suured fosforivarud ja vähese lämmastikusisaldusega väetamine muudavad viljaliha keskmisest tugevamaks.

Õunte „Tuzséri alma“ tootmispiirkonda iseloomustab viljade aeglasem valmimine, mis on selgelt tingitud selle geograafilisest asukohast. Lammimulla ja kõrge õhuniiskuse koosmõjul aeglustub suhkru moodustumine. Seetõttu ei toimu valmimine kiiresti.

Päikesepaisteliste tundide suur arv, kuumadest päevadest ja jahedatest öödest tingitud kõrged päevatemperatuuri kõikumised ning puude lõikamine annavad tulemuseks suure suhkrusisalduse. Tänu rikkaliku veevarustusega lammimullale on viljad mahlakad ja seetõttu on suhkrusisaldus vähem tuntav, mille tulemuseks on ühtlane hapukas maitse.

Tisza-könyöki loomulik aurustumine muudab tootmispiirkonna niiskemaks. Ka hommikul on kastet jõe läheduse tõttu märkimisväärselt rohkem. Kõrge niiskustase, vilja pinnale öösel kogunenud kastepiisad, kõrged päevased temperatuurikõikumised, ohtralt päikesepaistelisi tunde kasvuperioodil ning puuvõra tagasilõikamine mõjuvad nii, et vilja pind on ohtralt värvusega kaetud, kuna need looduslikud tegurid soodustavad koores suurt antotsüaniinisisaldust, mis suurendab õunte intensiivset punast tooni.

Kirjeldus asjaomase geograafilise keskkonnaga seotud inimtegurist, mis aitab kaasa toote eriomaduste kujunemisele.

Õunte „Tuzséri alma“ omaduste kujunemisele aitavad kaasa järgmised inimoskused:

õunu „Tuzséri alma“ kasvatatakse keskkonnas, kus inimesed on elanud ja töötanud 300 aastat ja kus viljelemine põhineb edukalt põlvest põlve edasi antud õunakasvatuskogemustel. Õunapuud on istutatud ridadesse, mille vahele jäävad rohuga kaetud alad; tänu sellele on mullal parem niiskuse säilitamise võime kui mujal kasutatava puudevahede korrapärase harimise puhul. Siin kasutatava Sándor Nagy nimelise tagasilõikamistehnikaga saadakse õhulisem ja lehtede jaoks avatuma struktuuriga võra, nii et päike ulatub paremini puus kasvavate viljadeni. Kasutatakse vähese lämmastikusisaldusega väetisi. Traditsiooniline viljelemine võimaldab põllumajandustootjatel osaleda tootmisprotsessis esimesest kuni viimase etapini. Õunte korjamine, eelvalik ja sorteerimine toimub käsitsi, nii korjatakse ainult küpseid vilju, mis tähendab, et inimeste kogemused ja oskusteave mängivad korjamisel olulist rolli. Põlvest põlve on edasi antud ka teadmisi õunakorjamise ja sortimise kohta. Sándor Nagy nimeline aiaklubi (Nagy Sándor Kertbarát Klub Egyesület) on Tuzséri küla oluline kutseorganisatsioon, mis koondab oskusteavet ja edendab õunatootjate arengut piirkonnas.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://gi.kormany.hu/foldrajzi-arujelzok

(1) ELT L 343, 14.12.2012, lk 1.